Jeg var rodløs, nyreligiøs og ensom. Jeg følte mig slet ikke hjemme i nogen eksisterende miljøer. Jeg følte, at de fleste muslimske fællesskaber var enten meget traditionelle, dogmatiske eller islamistiske«.

Sådan forklarer Sherin Khankan sin sindstilstand tilbage ved årtusindeskiftet, hvor hun indledte sin kamp for et konstruktivt møde mellem europæisk mentalitet og islamisk religion.

Khankan er vokset op i en familie, hvor forholdet til religion var meget afslappet. Dengang var hun Ann Christine fra Amager, som spillede amatørteater og gik til dans.